Diari Oficial de la Generalitat Valenciana


Sumari del DOGV 2286, del 10-06-1994 (1994/831677)

ORDRE de 3 de juny de 1994, de la Conselleria d'Educació i Ciència, per la qual es dicten normes per a l'accés dels centres privats d'Educació Primària acollits al règim de concerts a la implantació anticipada del tercer cicle de l'Educació Primària i del primer cicle de l'Educació Secundaria Obligatòria, i la subsegüent modificació dels concerts educatius existents, per al curs1994/1995.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1994/06/03/(1)/dof/vci/html**

### Dades del document

Número de DOGV
:   2286

Data del DOGV
:   10-06-1994

Secció del DOGV
:   DISPOSICIONS GENERALS

Número del document
:   1994/831677


Data del document
:   03-06-1994

Organisme emissor
:   Conselleria de Educació i Ciència

Tipus de document
:   Ordre

ORDRE de 3 de juny de 1994, de la Conselleria d'Educació i Ciència, per la qual es dicten normes per a l'accés dels centres privats d'Educació Primària acollits al règim de concerts a la implantació anticipada del tercer cicle de l'Educació Primària i del primer cicle de l'Educació Secundaria Obligatòria, i la subsegüent modificació dels concerts educatius existents, per al curs 1994/1995. [94/3893]  
La disposició transitòria setena, apartat 1, del Reial Decret 1.004/1991, de 14 de juny (BOE de 26 de juny), pel qual s'estableixen els requisits mínims dels centres que fan ensenyaments de règim general no universitaris, preveu que els centres d'Educació General Bàsica (actualment centres d'Educació Primària, segons l'Ordre de 6 de maig de 1992, de la Conselleria de Cultura, Educació i Ciència, per la qual es formalitza l'autorització dels actuals centres docents privats d'Educació General Bàsica per a fer l'Educació Primària), podran ser autoritzats provisionalment per a fer els ensenyaments corresponents al primer cicle de l'Educació Secundària Obligatòria.  
L'article 21 del Reial Decret 986/1991, de 14 de juny (BOE de 25 de juny), modificat pel Reial Decret 535/1993, de 12 d'abril (BOE de 4 de maig) que modifica i completa el Reial Decret 986/1991, de 14 de juny, pel qual s'aprova el calendari d'aplicació de la nova ordenació del sistema educatiu, preveu la possibilitat d'acordar la implantació l'Educació Secundària Obligatòria (en qualsevol dels seus cicles) i el tercer cicle de l'Educació Primària en un nombre determinat de centres, amb anterioritat als terminis previstos per a portar a cap la generalització de l'esmentada implantació.   
La Llei 6/1993, de 31 de desembre, de Pressupostos de la Generalitat Valenciana per a l'exercici de 1994 estableix el mòdul de concert per al primer cicle de l'Educació Secundària Obligatòria, fet que possibilita que els centres puguen accedir al règim de concerts modificant el concert vigent per a aquesta etapa educativa.  
L'Ordre de 29 de desembre de 1992 (DOGV de 8 de gener), de la Conselleria de Cultura, Educació i Ciència, per la qual es dicta el procediment que s'ha de seguir per a sol·licitar l'accés al règim de concerts previstos en la Llei Orgànica 5/1985, de 3 de juliol, en la Comunitat Valenciana, o la renovació o modificació d'aquests, regula el procediment corresponent en els esmentats supòsits; si bé no arreplega les especialitats que pot presentar la implantació anticipada del tercer cicle de l'Educació Primària i del primer cicle de l'Educació Secundària Obligatòria en determinats centres de la Comunitat Valenciana.  
Tot el que s'ha exposat fa necessari dictar unes normes que cal seguir per a l'autorització provisional del primer cicle de l'Educació Secundària Obligatòria, per a la implantació anticipada del tercer cicle de l'Educació Primària i del primer cicle de la Secundària Obligatòria, i per a la consegüent conversió dels concerts educatius subscrits amb centres privats en el nivell d'Educació Primària i Educació General Bàsica, en el moment que aquests accedesquen a la implantació anticipada dels ensenyaments assenyalats.  
Per tot això, d'acord amb el que preveu l'article 7 del Reial Decret 2.377/1985, de 18 de desembre, pel qual s'aprova el Reglament de Normes Bàsiques sobre Concerts Educatius, i fent ús de les atribucions que em confereix la Llei de Govern Valencià,  
ORDENE  
Primer  
1. Els titulars dels centres d'Educació Primària acollits al règim de concerts educatius per als nivells d'Educació Primària i Educació General Bàsica podran sol·licitar: l'autorització provisional per a fer el primer cicle de l'Educació Secundària Obligatòria, la implantació anticipada del tercer cicle de la Secundària Obligatòria i la consegüent modificació del concert subscrit per a substituir, d'una banda, la unitat o unitats de 6é. d'Educació General Bàsica per unitats en què es faça l'Educació Primària i, de l'altra, les unitats de 7é. i 8é. d'Educació General Bàsica per unitats en què faça el primer cicle de l'Educació Secundària Obligatòria. La implantació anticipada dels cursos 6é d'Educació Primària i 1r. d'Educació Secundària Obligatòria començarà en el curs 94/95.  
2. Aquesta sol·licitud haurà de presentar-se en la direcció territorial d'Educació corresponent abans del dia 30 de juny, inclusivament.  
Segon  
1. Per a l'autorització provisional del primer cicle de l'Educació Secundària Obligatòria, el centre haurà de complir els requisits establerts en l'apartat 1 de la disposició transitòria setena del Reial Decret 1.004/1991, de 14 de juny.  
2. Per a l'aprovació de la implantació anticipada i la modificació del concert subscrit a què es refereix l'article anterior, serà requisit imprescindible que el centre que ho sol·licite es trobe en alguna de les situacions següents:  
a) Haver obtingut, abans de la data d'acabament de presentació d'instàncies, l'autorització definitiva per a fer l'Educació Secundària Obligatòria, amb un nombre d'unitats suficient per a acollir les unitats del centre en què es feien els cursos de 6é. i 7é. d'Educació General Bàsica en l'any acadèmic 93/94.  
b) Haver-se dictat, en el moment en què finalitze el termini per a presentar la sol·licitud, la resolució de la Direcció General de Centres Docents per la qual s'aprove el projecte d'obres del centre en el nivell d'Educació Secundària Obligatòria, amb un nombre d'unitats suficient per a acollir les unitats del centre en què es feien els cursos de 6é. i 7é. d'Educació General Bàsica en l'any acadèmic 93/94, i que, abans que la resolució que preveu aquesta ordre siga dictada, bé haja obtingut l'autorització que estableix l'apartat a) anterior o, si s'escau, l'esmentada resolució l'autoritze provisionalment per a fer el primer cicle de l'Educació Secundària Obligatòria, a l'empara de la disposició transitòria setena del Reial Decret 1.004/1991, de 14 de juny, tal com estableix l'apartat 1 d'aquest article.  
Tercer  
1. El primer cicle de l'Educació Secundària Obligatòria podrà implantar-se anticipadament a 20 centres com a màxim.  
2. Així mateix, els centres a què es refereix aquesta ordre hauran de sol·licitar simultàniament la implantació anticipada del tercer cicle complet de l'Educació Primària.   
3. Per a seleccionar els centres privats d'Educació Primària que podran acollir-se a la implantació anticipada del tercer cicle de l'Educació Primària i del primer cicle de l'Educació Secundària Obligatòria, es tindran en compte els següents criteris, atenent l'ordre que a continuació s'estableix:  
a) Que el centre s'haja acollit a l'Ordre de 25 de juny de 1991 (DOGV de 23 d'agost), del conseller de Cultura, Educació i Ciència, per la qual s'autoritza l'experimentació de la reforma educativa d'Educació Primària i Educació Secundària en els centres seleccionats.  
b) Que en l'àrea d'influència del centre es troben fent, de manera anticipada, el tercer curs de l'Educació Secundària Obligatòria o hagen de fer-la en el curs 94/95, tots els centres públics.  
c) Que en l'àrea d'influència del centre es troben ubicats un o més centres públics que estiguen fent, de manera anticipada, l'Educació Secundària Obligatòria, o hagen de fer-la en el curs 94/95.  
d) Que el centre integre alumnat amb necessitats educatives especials o atenga poblacions escolars de condicions econòmiques desfavorables, o la seua titularitat estiga constituïda en règim de cooperativa.  
e) Que al centre funcione també el nivell de Formació Professional de primer grau o el de Batxillerat, acollit al règim de concerts educatius.  
f) Que el centre realitze experiències d'interés pedagògic per al sistema educatiu.  
Quart  
1. La sol·licitud d'autorització provisional del primer cicle de l'Educació Secundària Obligatòria caldrà acompanyar-la de:  
a) Plànols de les instal·lacions del centre, tal com es troben en el moment de la presentació de la sol·licitud, tret que aquests estiguen en poder de l'administració, a l'efecte de l'aprovació del projecte de les obres per a l'autorització de l'Educació Secundària Obligatòria.  
b) Relació dels espais de què disposa el centre al començament del curs 94/95, en què conste que aquests compleix els requisits arreplegats en la disposició transitòria setena, punt 1, a), del Reial Decret 1.004/91, de 14 de juny, pel qual s'estableixen els requisits mínims dels centres que fan ensenyaments de règim general no universitaris.  
2. A la sol·licitud d'implantació anticipada del primer cicle de l'Educació Secundària Obligatòria, i del tercer cicle de l'Educació Primària, i també a la corresponent a la modificació del concert educatiu, caldrà annexar-hi una memòria que reflectesca les circumstàncies que fonamenten la sol·licitud d'implantar anticipadament l'Educació Secundària Obligatòria, d'acord amb els criteris enumerats en l'apartat tercer d'aquesta ordre, a més a més del projecte educatiu del centre.  
Cinqué  
1. Les direccions territorials d'Educació s'encarregaran de verificar que els titulars dels centres aporten la documentació exigida, pel que fa a l'autorització provisional del primer cicle de l'Ensenyament Secundari Obligatori, a més a més de demanar a la inspecció educativa l'informe corresponents sobre l'existència o idoneïtat dels espais destinats a l'esmentat nivell, etapa i cicle educatiu.  
2. Així mateix, a l'efecte de l'aprovació de la implantació anticipada del tercer cicle de l'Educació Primària i del primer de la Secundària Obligatòria, hauran de verificar si consta en la memòria exigida, i demanaran un informe a la inspecció educativa respecte de si els ensenyaments proposats són convenients per a l'escolarització de l'alumnat de la zona.  
3. Una vegada completat l'expedient, la direcció territorial l'elevarà a la Direcció General de Centres Docents abans del 20 de juliol de 1994. La sol·licitud podrà anar acompanyada d'un informe amb les dades que es consideren d'interés per a l'adequada resolució de la sol·licitud.  
4. La Direcció General de Centres Docents podrà obtenir informació complementària, si ho considera oportú, i redactar-ne posteriorment la proposta de resolució. Abans de la redacció d'aquesta, s'informarà, si s'escau, la persona interessada, mitjançant el tràmit de vista, sobre totes les actuacions per tal que hi al·legue el que estime convenient d'acord amb el dret.   
5. Després d'instruir l'expedient, la Conselleria d'Educació i Ciència adoptarà la resolució corresponent, indicant-hi: el període de vigència de l'autorització provisional per a la docència del primer cicle de l'Educació Secundària Obligatòria, si s'escau; el nombre i data de la substitució de les unitats d'Educació General Bàsica per unitats de Secundària Obligatòria, i les previsions necessàries per a l'adequació del concert educatiu. Aquesta resolució haurà de dictar-se amb anterioritat al 31 d'agost de 1994. Si transcorregut aquest termini no hi ha cap resolució expressa, les sol·licituds es consideraran desestimades.  
6. Com a conseqüència de tot el que s'ha exposat, en els centres que comencen la implantació anticipada del primer cicle de l'Educació Secundària Obligatòria caldrà dur a terme les oportunes modificacions del concert durant els cursos successius, fins a la implantació completa de l'Educació Secundària Obligatòria, sempre que disposen l'autorització per la implantació d'aquest nivell i etapa educatius.  
Sisé  
1. Els titulars dels centres que sol·liciten la implantació anticipada dels ensenyaments que es preveuen en aquesta ordre hauran d'informar per escrit els pares o tutors de l'alumnat al què afecte l'esmentada implantació, que aquesta estarà condicionada a la resolució que adopte la Conselleria d'Educació, després d'haver valorat els expedients que s'inicien. Així mateix, se'ls haurà d'indicar que, en cas de resolució denegatòria, els ensenyaments que s'hi faran hauran de ser, atenent l'edat de l'alumne que vulga matricular-se en el centre, de 6é. i 7é. d'Educació General Bàsica.  
2. El centre haurà de guardar en el seu arxiu la informació facilitada als pares o tutors, en la qual s'haurà de fer constar fefaentment que aquests hi estan d'acord.  
DISPOSICIÓ ADDICIONAL  
Quant a tots els aspectes de procediment que no estiguen regulats en aquesta ordre, caldrà aplicar l'Ordre de 29 de desembre de 1992, de la Conselleria de Cultura, Educació i Ciència, i la norma que regule el procediment d'autorització de centres privats.  
DISPOSICIÓ FINAL  
Aquesta ordre entrarà en vigor el dia de la seua publicació en el Diari Oficial de la Generalitat Valenciana.  
València, 3 de juny de 1994  
El conseller d'Educació i Ciència  
JOAN ROMERO I GONZÁLEZ


Còpia Permalink ELI